# PATVIRTINTA

Valstybės įmonės „Indėlių ir

investicijų draudimas“

direktoriaus 2021 m. liepos 7 d. įsakymu Nr. V-84

# VALSTYBĖS ĮMONĖS

## „INDĖLIŲ IR INVESTICIJŲ DRAUDIMAS“

**SOCIALINĖS ATSAKOMYBĖS POLITIKA**

TURINYS

[I. BENDROJI DALIS 2](#_Toc54604671)

[II. SOCIALINĖS ATSAKOMYBĖS TIKSLAI IR PRINCIPAI 2](#_Toc54604672)

[III. SOCIALINĖS ATSAKOMYBĖS KRYPTYS IR VEIKSMAI 3](#_Toc54604677)

[IV. BAIGIAMOSIOS NUOSTATOS 4](#_Toc54604678)

# I. BENDROJI DALIS

1. Valstybės įmonės „Indėlių ir investicijų draudimas“ socialinės atsakomybės politika (toliau – Politika) nustato valstybės įmonės „Indėlių ir investicijų draudimas“ (toliau – IID) socialinės atsakomybės, kuria IID vadovaujasi savo veikloje, tikslus, principus, kryptis ir veiksmus, kurie kyla iš Jungtinių Tautų Pasaulinio susitarimo principų[[1]](#footnote-2) ir Jungtinių Tautų Darnaus vystymosi tikslų[[2]](#footnote-3).
2. IID prisideda prie finansų rinkos stabilumo palaikymo bei visuomenės pasitikėjimo finansų įstaigomis didinimo, todėl vykdant veiklą IID svarbu atsižvelgti į etinius, socialinius, gamtosauginius, verslo aspektus, kaip darbdaviui, rinkos dalyviui bei visuomenės nariui.
3. Šios Politikos turi laikytis visi IID darbuotojai. Už Politikos įgyvendinimą atsakingas Veiklos organizavimo skyrius ir IID direktorius.
4. Su Politika turi susipažinti visi IID darbuotojai.

# II. SOCIALINĖS ATSAKOMYBĖS TIKSLAI IR PRINCIPAI

1. Socialinės atsakomybės veikla yra paremta IID vertybėmis ir apibrėžia IID požiūrį į savo veiklą, socialinių, aplinkos apsaugos bei skaidrios veiklos principų įtraukimą į IID vidaus procesus. IID veikla visuomenei svarbi palaikant finansų rinkos stabilumą, todėl IID laikosi nuostatos, kad būdai, kuriais pasiekiami IID rezultatai, yra taip pat svarbūs kaip ir patys rezultatai, todėl planuodama ir vykdydama veiklą IID siekia:
   1. skaidraus ir etiško veiklos valdymo;
   2. šiuolaikiniais standartais paremtų darbo santykių;
   3. atitikti interesų grupių socialinius bei ekonominius interesus;
   4. aplinkos saugojimo;
   5. ir kitų aukštesnių etikos, sąžiningumo ir skaidrumo standartų nei minimaliai nustato teisės aktai.
2. Politika yra savanoriškas įsipareigojimas kryptingai formuoti tvarią darnios veiklos praktiką, vadovaujantis pagarbos žmogui, gamtai ir visuomenei vertybiniais principais.
3. Socialinės atsakomybės politika remiasi IID misija bei strateginiais tikslais. IID savanoriškai vysto darnią veiklą ir didina socialinę atsakomybę. Laikantis socialinės atsakomybės principų, susidaro galimybė suderinti IID finansinius, socialinius ir aplinkosauginius tikslus ir taip prisidėti prie darnaus vystymosi nuostatų įgyvendinimo IID lygmeniu.
4. Politika apima santykius su: a) darbuotojais, b) aplinka, c) interesų grupėmis: t. y. su visais tais, kuriems IID veikla daro ar yra tikimybė, kad ateityje darys tiesioginę ar netiesioginę, teigiamą ar neigiamą įtaką, taip pat su tais, kurie gali būti kitaip suinteresuoti IID veikla ar patys gali daryti tiesioginę ar netiesioginę įtaką IID veiklai (pvz., indėlininkai ir investuotojai, indėlių draudimo ir įsipareigojimų investuotojams draudimo sistemų dalyviai (toliau - draudimo sistemų dalyviai), visuomenė, paslaugų teikėjai, vadovybė, nuomonės formuotojai, žiniasklaida, ateities kartos ir kt.).
5. Nuoseklus Politikos laikymasis turi ne tik padėti įgyti visuomenės pasitikėjimą IID, išvengti teisinių ir finansinių rizikų, apsaugoti ir stiprinti teigiamą IID reputaciją, išlaikyti nusistatytus veiklos standartus ir darbuotojų lūkesčius, bet ir prisidėti prie bendrosios visuomenės gerovės kūrimo.
6. Šioje Politikoje įtvirtinti principai įgyvendinami neatsiejamai nuo kitų IID galiojančių vidaus teisės aktų. IID metinėje veiklos ataskaitoje integruojama socialinės atsakomybės politikos ataskaita, atsiskaitant socialiniu, aplinkosauginiu ir ekonominiu aspektu.

# 

# III. SOCIALINĖS ATSAKOMYBĖS KRYPTYS IR VEIKSMAI

1. Santykiuose su darbuotojais, aplinka ir visuomene IID užtikrina žmogaus teises, lygybę ir įvairovę, profesinę saugą ir sveikatą, korupcijos prevenciją, duomenų apsaugą ir konfidencialumą, ekologiškumą, aplinkosaugą, informacijos teikimą.
2. **Socialinė atsakomybė santykiuose su darbuotojais.**
   1. IID pasisako už lygias teises ir vienodas galimybes įsidarbinti bei įsipareigoja laikytis nustatyto diskriminacijos pagal amžių, lytį, kilmę ir įsitikinimus draudimo.
   2. IID siekia sukurti orias darbo sąlygas, susijusias su darbo valandomis, darbo-poilsio režimu, atostogomis, darbuotojų sauga ir sveikata, motinystės ir tėvystės apsauga bei tinkamu darbo bei šeiminių santykių balansu. Dėl to IID sistemingai analizuoja darbo aplinką ir nuolatos ją tobulina. Siekiant socialinės atsakomybės naudos darbuotojams, gali būti atliekami darbuotojų nuomonės vertinimai, ne rečiau kaip kartą per metus vykdomose darbuotojų pasitenkinimo apklausose, kurių rezultatai naudojami IID veiklos gerinimui ir tobulinimui.
   3. IID skatina darbuotojų asmeninį ir profesinį tobulėjimą, kompetencijos kėlimą, švietimą, mokymąsi ir sąmoningumą, organizuojant ir apmokant atitinkamus mokymus.
   4. Sprendimai, susiję su priėmimu į darbą, kompetencijų ugdymu, apmokėjimu už darbą ar kitomis išmokomis, paaukštinimu pareigose IID yra priimami atsižvelgiant į objektyvius kriterijus ir veiksnius be diskriminacijos. Diskriminacija nelaikomi pozityviosios diskriminacijos atvejai – kai tikslinei asmenų grupei gali būti suteikta teisių, kurių neturi kitos asmenų grupės.
   5. IID netoleruojamas bet kokia forma galintis pasireikšti priekabiavimas, psichologinis ir/arba fizinis smurtas, patyčios ar naudojimasis užimama padėtimi.
   6. IID, vadovaudamasi Lietuvos Respublikos darbo kodeksu bei Valstybės įmonės „Indėlių ir investicijų draudimas“ personalo organizavimo ir darbo tvarkos taisyklėmis, taiko pažangias atlygio sistemas. Darbo užmokesčio dydis darbuotojams nustatomas vadovaujantis objektyviais kriterijais, susijusiais su darbuotojo gebėjimais, kompetencija, kvalifikacija, turima patirtimi ir žiniomis. Darbuotojams tinkamai atlyginama, kai pasiekiami arba viršijami nustatyti tikslai ir lūkesčiai.
   7. IID siekia užtikrinti sveikas ir saugias darbo sąlygas, ypatingą dėmesį skiriant ligų prevencijai. Darbuotojų sveikatinimui ir sveikatos apsaugai užtikrinti yra skiriamas savanoriškas sveikatos draudimas, esant šioms sąlygoms:
      1. darbuotojai IID dirba ne trumpiau kaip 6 mėnesius;
      2. apskaičiuojant savanoriško sveikatos draudimo sumą yra taikomas procentinis dydis nuo darbuotojo vieno mėnesio darbo užmokesčio bruto dydžio. IID darbuotojams skiriama savanoriško sveikatos draudimo suma turi būti vienodo procentinio dydžio ir negali būti didesnė kaip vieno mėnesio darbuotojo darbo užmokesčio bruto dydžio (skaičiuojant savanoriško sveikatos draudimo sumą neatsižvelgiama į IID darbuotojui mokamas priemokas, premijas ir pan.);
      3. darbuotojams, grįžusiems iš vaiko priežiūros atostogų, kai jie grįžta pirmąjį einamųjų metų pusmetį savanoriško sveikatos draudimo suma apskaičiuojama taip, kaip nurodyta Politikos 12.7.2 papunktyje, o darbuotojams, grįžusiems iš vaiko priežiūros atostogų, kai jie grįžta antrąjį einamųjų metų pusmetį, bet ne vėliau kaip iki gruodžio 1 d., savanoriškas sveikatos draudimas apskaičiuojamas likusiam kalendorinių metų laikotarpiui proporcingai;
      4. planuojant ateinančių kalendorinių metų išlaidas, savanoriško sveikatos draudimo įsigijimo išlaidos turi būti numatytos IID pajamų ir išlaidų sąmatoje;
      5. savanoriško sveikatos draudimo skyrimas įforminamas IID direktoriaus įsakymu, kuris rengiamas Veiklos organizavimo skyriaus (toliau – VOS) vadovo tarnybinio pranešimo pagrindu (jame numatomos konkrečios savanoriško sveikatos draudimo taikymo kiekvienam IID darbuotojui sąlygos, atsižvelgiant į aukščiau išdėstytus kriterijus);
3. **Socialinė atsakomybė aplinkosaugos srityje.**
   1. IID skatina racionalų vandens, popieriaus, kuro, energijos ir kitų išteklių valdymą ir naudojimą.
   2. IID siekia vykdyti „žaliuosius pirkimus“ ir/arba įtraukti į vykdomus pirkimus „žaliuosius“ kriterijus.
   3. Kiekvienas IID darbuotojas yra individualiai atsakingas už siekį rinktis draugiškus aplinkai sprendimus savo profesinės įtakos srityje.
   4. IID skatina dalyvauti ekologinėse kraštovaizdį ir bioįvairovę užtikrinančiose programose.
   5. IID skatina ir savo veikloje naudoja pažangias priemones, technologijas bei diegia procesus, atitinkančius ekologinius standartus ir padedančius mažinti veiklos poveikį aplinkai.
4. **Socialinė atsakomybė visuomenėje: efektyvi ir skaidri veikla.**
   1. IID nuolat vertina ir diegia priemones, padedančias kurti didesnę visuomenės (indėlininkų ir investuotojų) prieigą prie teikiamų paslaugų.
   2. IID siekia užtikrinti visuomenės pasitikėjimą finansų sistemos stabilumu ir gyventojų kredito įstaigose laikomų lėšų saugumu, kartu siekia visuomenės informuotumo apie indėlių ir įsipareigojimų investuotojams draudimą, todėl visuomenei viešina papildomą informaciją apie indėlių ir įsipareigojimų draudimą bei IID veiklą ir tais atvejais, kai teisės aktai viešinimo nereikalauja.
   3. IID vertina visuomenės bei draudimo sistemų dalyvių nuomonę ir žinias apie indėlių ir įsipareigojimų draudimą bei IID veiklą, periodiškai, bet ne rečiau kaip vieną kartą metuose atlikdama visuomenės bei draudimo sistemų dalyvių apklausas.
   4. IID efektyviai teikia reikiamą informaciją draudimo sistemų dalyviams, jiems patogiais kanalais, tokiu būdu mažindama administracinę naštą ir taupydama jų laiką.
   5. IID draudimo sistemų dalyviams teikia neatlygintinas konsultacijas/rekomendacijas ir mokymus apie indėlių ir įsipareigojimų investuotojams draudimą bei turi galimybę patikrinti draudimo sistemų dalyvių darbuotojų specialiąsias žinias.
   6. IID skatina darbuotojus ir kitus suinteresuotus asmenis, nesibaiminant neigiamų pasekmių, tiesiogiai ar anonimiškai pranešti apie galimus pažeidimus, neetišką ar nesąžiningą elgesį.
   7. IID taiko veiksmingas priemones, užtikrinančias, kad viešieji pirkimai būtų vykdomi laikantis lygiateisiškumo, nediskriminavimo, abipusio pripažinimo, proporcingumo, skaidrumo principų bei konfidencialumo ir nešališkumo reikalavimų, o taip pat nepripažįsta sukčiavimo, kyšininkavimo ar kitų teisės aktais draudžiamų, konkurenciją ribojančių veikų.
   8. IID netoleruoja korupcijos, šeimos narių, giminių, draugų protegavimo ar bet kokių kitų prekybos poveikiu formų, nuosekliai ir sistemiškai įgyvendina IID bei privačių interesų konfliktų prevenciją.
   9. IID propaguoja etišką, skaidrų ir sąžiningą bendradarbiavimą su indėlininkais ir investuotojais, draudimo sistemų dalyviais bei paslaugų teikėjais.
   10. IID kuria ir palaiko atvirus dalykiškus santykius su visomis interesų grupėmis ir yra atskaitinga savininko teises ir pareigas įgyvendinančiai institucijai, tarybai ir visuomenei už vykdomas veiklas.
   11. IID viešai teikiama informacija yra patikima, pasiekiama ir nuosekli.
   12. IID skatina ir palaiko tiek savo darbuotojų, tiek ir visuomenės savanorišką veiklą, siekiant visuomenei naudingų tikslų.

# IV. BAIGIAMOSIOS NUOSTATOS

1. Politikoje nurodyti asmens duomenys IID tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais teisės aktais, taip pat Asmens duomenų tvarkymo valstybės įmonėje „Indėlių ir investicijų draudimas“ taisyklėmis.
2. Ši Politika gali būti keičiama, papildoma bei atšaukiama IID direktoriaus įsakymu.
3. Politika suprantama kaip integrali ir neatskiriama IID veiklos reglamentavimo dalis.

1. <https://www.unglobalcompact.org/what-is-gc/mission/principles> [↑](#footnote-ref-2)
2. <https://www.globalgoals.org/> [↑](#footnote-ref-3)